‘CEN’เต้นล้างภาพลักษณ์หุ้นปั่น กำไรเพิ่มจากรายได้โตลูกไอพีโอ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — CEN มุ่งล้างภาพลักษณ์หุ้นปั่น ผู้บริหารตั้งใจทำงานดันรายได้โต 15% ปีนี้เข็นลูกเข้าตลาดหุ้นทัน 1 บริษัท
นายวุฒิชัย ลีนะบรรจง ประธานเจ้าหน้าที่บริหาร บริษัท แคปปิทอล เอ็นจิเนียริ่งเน็ตเวิร์ค (CEN) เปิดเผยถึงกรณีที่ภาพลักษณ์ของบริษัทเป็นหุ้นปั่นว่า บริษัทพยายามล้มภาพในอดีตของการเป็นหุ้นเก็งกำไร โดยผู้บริหารทุกคนตั้งใจทำงาน เพื่อให้ผลประกอบการเติบโตต่อเนื่อง และสร้างปัจจัยพื้นฐานที่ดี เพื่อจูงใจให้นักลงทุนเข้ามาลงทุน
ทั้งนี้ พอร์ตการลงทุนของบริษัทซึ่งมีมูลค่ากว่า 100 ล้านบาทนั้น ปัจจุบันเน้นการลงทุนระยะยาวในหุ้นพื้นฐาน เช่น ธนาคารกสิกรไทย (KBANK) ธนาคารไทยพาณิชย์ (SCB) และบริษัท ปตท. (PTT) เป็นต้น และปีที่ผ่านมาได้รับผลตอบแทนจากการลงทุน 20% 
สำหรับกรณีมูลค่าหลักทรัพย์ตามราคาตลาด (มาร์เก็ตแคป) ของบริษัทขณะนี้อยู่ที่ 1,2001,300 ล้านบาท เพิ่มขึ้นประมาณ 70% เมื่อเทียบกับสิ้นปี 2552 อยู่ที่ระดับ 800 ล้านบาทนั้น ถือว่าเป็นการโตใกล้เคียงกับความเป็นจริง เพราะมูลค่าหุ้นทางบัญชี (บุ๊กแวลู) อยู่ที่ 3 บาท สูงกว่าราคาในกระดาน
ดังนั้น แนวโน้มผลการดำเนินงานในปีนี้ ถือเป็นปีที่ดีและเป็นการเทิร์นอะราวด์ คาดว่าจะมีรายได้ 2,000 ล้านบาท โต 15% จากปีก่อนและมีแผนนำบริษัทลูกเข้าจดทะเบียนในตลาดหลักทรัพย์ คือ บริษัท เอื้อวิทยา (UWC) น่าจะเสนอขายหุ้นทันในปีนี้ บริษัท ระยองไวร์ อินดัสตรีส์ (RWI) เข้าตลาดหุ้นปีหน้า ส่วนบริษัท เอ็นเนซอล (ENS) ยังไม่มีแผนชัดเจน 
“ถึงแม้ว่า CEN จะมีความแข็งแกร่ง มีกระแสเงินสด แต่บริษัทลูกต้องการขยายตัว ดังนั้นจึงมองว่าการเข้ามาเป็นบริษัทจดทะเบียนจะทำให้มีต้นทุนต่ำ ความน่าเชื่อถือมากขึ้น และ CEN ก็จะได้รับเงินลงทุนส่วนหนึ่งกลับมาเพื่อต่อยอดธุรกิจ ซึ่งกำลังมองหาการลงทุนอื่นๆ ด้วย” นายวุฒิชัย กล่าว
อย่างไรก็ตาม ขณะนี้ยังไม่สามารถระบุได้ว่า CEN จะได้รับเงินจากการนำบริษัทลูกเข้าตลาดหุ้นเท่าไร หลังลดสัดส่วนการถือครองหุ้นลงเหลือประมาณ 6070% ระดับนี้ถือว่าเพียงพอ จากปัจจุบันถือหุ้นในเอื้อวิทยาเกือบ 90% และ RWI อีก 99% และยืนยันว่าหลังจากเข้าตลาดหุ้นแล้วจะไม่ขายหุ้นทิ้ง เพราะลงทุนระยะยาว
ล่าสุดราคาหุ้น CEN ปิดที่ระดับ 2.72 บาท ลดลง 0.04 บาท หรือ 1.45%